Lokalet lignede et kølerum. Et af den slags mørke, kolde, sterile og isolerede lokaler, hvor kød kan hænge på køl fra kroge i loftet. Men det kød, der hang i rummet, var ikke dødt. Det tilhørte et levende menneske, fastbundet og skræmt. Han havde et gråt stykke stof bundet for øjnene, så han kun kunne tænke sig til de rædsler, der ventede ham.

Ahmad Walid Rashidi trådte forsigtigt ind i rummet. Han betragtede med forfærdelse manden foran sig. Han vidste, at angsten var en del af fangevogternes taktik. Her dybt inde i Syrien, i et fængsel bevogtet af terrorbevægelsen Islamisk Stat (IS), var det blevet sat i system at terrorisere fangerne fysisk og mentalt. Ahmad havde følt det på sin egen krop. Desuden var det umuligt ikke at høre skrigene, der hver eneste dag rikochetterede gennem fængselsgangene.